KYK: 3 in hof nadat bejaarde se lyk onder klere gekry is | Netwerk24
Deur Werner Beukes 26 Februarie 2020 14:50
Drie mense het Woensdag in die landdroshof in Fochville verskyn nadat die lyk van 'n bejaarde vrou in haar huis gekry is.
Deborah Swanepoel (64), haar seun Jacobus Pieter Swanepoel (29) en Chris van Vuuren (23) het vlugtig in verband met die moord in die hof verskyn.
Dit kom nadat Susanna Nell (84) se lyk Maandag onder 'n hoop klere in die eetkamer van haar huis op die plaas Elandsfontein in Fochville gekry is. 'n Werker het onraad vermoed en die polisie is ontbied.
Landdros Adele Maas het die saak tot 5 Maart vir 'n borgtogaansoek uitgestel. Die drie bly tot dan in aanhouding.
Die mans en vrou is dieselfde dag in Klerksdorp met Nell se beursie en selfoon in hul besit aangekeer.
Gesteelde goedere, wat aan Nell behoort het, is ook later in 'n woonstel op die plaas gekry.
Jaco Swanepoel (48), 'n kleinseun van Nell, het buite die hof gesê dat Nell verlede week haar glo oor die drie ontferm het en vir hulle huisvesting gegee het.
"My ouma het hulle jammer gekry omdat hulle haweloos is. Hierdie mense moet lank weggebêre word vir wat hulle aan 'n weerlose, bejaarde vrou gedoen het."
Chris van Vuuren (voor) en Jacobus Pieter Swanepoel het Woensdag in die landdroshof in Fochville verskyn. Foto: Werner Beukes